devā́ ājyapā ā́jyamajuṣantā́vīvr̥dhanta máho jyā́yo 'kratéti tátprayājānuyājā́nāha prayājānuyājā vaí devā́ ājyapā́ agnírhotréṇedáṃ havírajuṣatā́vīvr̥dhata máho jyā́yo 'kr̥téti tádagníṃ hotréṇāhājuṣatétyevaṃ yā́ iṣṭā́ devátā bhávanti tāḥ sámpaśyatyasaú havírajuṣatāsaú havírajuṣatéti tádyajñásyaivaìtatsámr̥ddhimā́śāste yaddhí devā́ havírjuṣánte téna hí mahajjáyati tásmādāhājuṣatetyávīvr̥dhatéti yadvaí devā́ havírjoṣáyante tadápi girimātráṃ kurvate tásmādāhā́vīvr̥dhatéti